Ny, mindre Audi SUV skal tage kampen op med kommende Tesla

Tesla er lige på nippet til at lancere en ny bil – den såkaldte Model Y. Det forventes at blive en relativt lille SUV, der samtidig vil blive en del billigere end deres Model X. Men allerede inden lanceringen gør konkurrenterne klar til deres modsvar, og Audi har allerede en lille SUV på tegnebrættet har Andreas Mindt, Head Exterior Design hos Audi sagt til Autoweek. Og den bliver afsløret allerede i marts på det store bilshow i Geneve.

Lillebror e-Tron?

Det vides endnu ikke, om den nye bil også får e-Tron branding, men det er meget sandsynligt, da det er Audis fællesbetegnelse for deres elbiler – i hvert fald indtil videre. Vi har allerede prøvekørt den første e-Tron i Abu Dhabi tidligere på året, og efterfølgende lancerede tyskerne en sedani serien.

Audis e-Tron serie er kendetegnet ved, at bilerne i høj grad ligner den “almindelige” serie af biler – hvor eksempelvis BMW går andre og mere alternative veje når de designer deres elbilserie – især hvis den nye iNext kommer til at ligne konceptbilen.

Hvornår den nye Audi kommer på gaden og alle de andre detaljer vi sukker efter, må vi vente med at få nyt om til efter stoffet bliver hevet af konceptbilen i Geneve om et par måneder.

Ny, mindre Audi SUV skal tage kampen op med kommende Tesla